

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 351-01/18-01/2**

**URBROJ: 2198/31-02-19-3**

**Gračac, 18. prosinca 2019. godine**

Na temelju članka 36. stavka 13. Zakona o održivom gospodarenju otpadom („Narodne novine“ broj 94/13, 73/17, 14/19) i članka 32. Statuta Općine Gračac („Službeni glasnik Zadarske županije“, broj 11/13, „Službeni glasnik Općine Gračac“ 1/18), Općinsko vijeće Općine Gračac na 19. sjednici održanoj 18. prosinca 2019. godine donosi

**Odluku o izmjenama i dopunama**

**Odluke**

**o mjerama za sprječavanje nepropisnog odbacivanja otpada**

**i mjerama za uklanjanje odbačenog otpada**

**Članak 1.**

U Odluci o mjerama za sprječavanje nepropisnog odbacivanja otpada i mjerama za uklanjanje odbačenog otpada („Službeni glasnik Općine Gračac“ 1/18), članak 5. mijenja se i glasi:

„Članak 5.

Radi provedbe mjera za uklanjanje nepropisno odbačenog otpada iz članka 1. ove Odluke, komunalni redar rješenjem naređuje uklanjanje otpada:

* vlasniku nekretnine na kojoj je nepropisno odložen otpad ili
* posjedniku nekretnine ako vlasnik nekretnine nije poznat ili
* osobi koja sukladno posebnom propisu upravlja određenim područjem (dobrom), ako je otpad odložen na tom području (dobru) ili
* osobi koju je zatekao da odbacuje otpad izvan lokacije gospodarenja otpadom ili
* osobi za koju postoje dokazi da je odbacila otpad izvan lokacije gospodarenja otpadom.

U provedbi nadzora mjera iz stavka 1. ovog članka komunalni redar ovlašten je prikupljati dokaze na vizualni i drugi odgovarajući način (fotografiranje, videozapisi, izjave svjedoka, službene bilješke, zapisnici i sl.).

Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.

Protiv rješenja iz stavka 1. ovoga članka može se izjaviti žalba nadležnom upravnom tijelu Zadarske županije putem Jedinstvenog upravnog odjela Općine Gračac.

Istekom roka određenog rješenjem iz stavka 1. ovoga članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 1. ovoga članka nije izvršena, Općina Gračac dužna je osigurati uklanjanje nepropisno odloženog otpada predajom ovlaštenoj osobi za gospodarenje tom vrstom otpada.

Za nepropisno odbacivanje otpada izvan lokacije gospodarenja otpadom komunalni redar je u okviru svoje nadležnosti ovlašten izdati fizičkim osobama prekršajni nalog, obvezni prekršajni nalog, podnijeti nadležnom tijelu optužni prijedlog ili kaznenu prijavu zbog prekršajnog ili kaznenog djela.

Komunalni redar ovlašten je utvrditi identitet fizičke osobe počinitelja odbacivanja otpada uvidom u osobni identifikacijski dokument ili na drugi odgovarajući način.

Fizička osoba počinitelj odbacivanja otpada dužan je na zahtjev predočiti na uvid komunalnom redaru osobni identifikacijski dokument radi utvrđivanja identiteta počinitelja odbacivanja otpada.

Ako fizička osoba počinitelj odbacivanja otpada na zahtjev komunalnog redara ne predoči na uvid osobni identifikacijski dokument radi provjere identiteta, komunalni redar je ovlašten zatražiti pružanje pomoći od djelatnika ministarstva nadležnog za unutarnje poslove radi utvrđivanja identiteta počinitelja odbacivanja otpada.

Ukoliko komunalni redar utvrdi da je počinitelj odbacivanja otpada odbacio otpad po nalogu ili u ime pravne osobe ili fizičke osobe - obrtnika, prijavu s dokazima o nepropisnom odbacivanju otpada prosljeđuje nadležnoj inspekciji.

Općina Gračac ima pravo na naknadu troška uklanjanja nepropisno odloženog otpada od vlasnika, odnosno posjednika nekretnine, ako vlasnik nije poznat, odnosno od osobe koja sukladno posebnom propisu, upravlja određenim područjem (dobrom), na kojem se otpad nalazio, odnosno od osobe koju je zatekao da odbacuje otpad izvan lokacije gospodarenja otpadom odnosno od osobe za koju postoje dokazi da je odbacila otpad izvan lokacije gospodarenja otpadom.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.“

**Članak 2.**

Iza članka 5. dodaje se članak 5.a koji glasi:

„Članak 5.a

Novčanom kaznom u iznosu od 10.000,00 kn kaznit će se za prekršaj pravna osoba za koju se rješenjem komunalnog redara iz članka 5. ove Odluke utvrdi da je obveznik uklanjanja otpada odbačenog u okoliš.

Novčanom kaznom u iznosu od 1.000,00 kaznit će se i odgovorna osoba u pravnoj osobi koja učini prekršaj iz stavka 1. ovoga članka.

Novčanom kaznom u iznosu od 2.000,00 kn kaznit će se za prekršaj fizička osoba, fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

Za prekršaje propisane ovom odlukom, komunalni redar je ovlašten, kad utvrdi postojanje zakonom propisanih uvjeta za naplatu novčane kazne na mjestu počinjenja prekršaja, novčanu kaznu u visini polovice točno određenog iznosa propisanog ovom Odlukom, naplatiti na mjestu počinjenja prekršaja od počinitelja prekršaja uz izdavanje potvrde, u suglasju sa zakonom kojim se uređuju prekršaji.“

**Članak 3.**

Ova Odluka stupa na snagu osmog dana od dana objave u „Službenom glasniku Općine Gračac“.

**PREDSJEDNIK**

**Tadija Šišić, dipl. iur.**